McLaren je tudi sezono 1977 začel z dirkalnikom McLaren M23, nato pa so bili zaradi slabih rezultatov prisiljeni nastopiti z novim modelom M26. Predelan dirkalnik je debitiral na dirki za Veliko nagrado Španije, kjer se je izkazal za solidnega. James Hunt, ki prvotno ni maral dirkalnika M26, se je omehčal in med sezono se je konkurenčnost dirkalnika vidno popravljala. Hunt je v drugem delu sezone z njim dobil tri dirke in dosegel še dve uvrstitvi na stopničke. Brez mehanskih okvar pa bi Hunt zmagal tudi na dirkah za Veliko nagrado Avstrije in Veliko nagrado Kanade, na katerih je pred odstopom vodil z veliko prednostjo. Ob koncu sezone je McLaren zasedal tretje mesto v konstruktorskem prvenstvu z 69-imi točkami.